b'\n_START_ARTICLE_\nCarl Edvard Aspelund\n_START_PARAGRAPH_\nCarl Edvard Aspelund (30. lokakuuta 1816 Kuopio \xe2\x80\x93 24. maaliskuuta 1902 M\xc3\xa4nts\xc3\xa4l\xc3\xa4) oli suomalainen kirkkoherra ja p\xc3\xa4\xc3\xa4toimittaja._NEWLINE_Aspelundin vanhemmat olivat Kuopion l\xc3\xa4\xc3\xa4nin l\xc3\xa4\xc3\xa4ninrahastonhoitaja, asessori Gustaf Adolf Aspelund (1783\xe2\x80\x931872) ja Katarina Charlotta Forst\xc3\xa9n. H\xc3\xa4n k\xc3\xa4vi Kuopion triviaalikoulua ja p\xc3\xa4\xc3\xa4si ylioppilaaksi 1832. Aspelund valmistui Keisarillisesta Aleksanterin-yliopistosta filosofian kandidaatiksi 1846 ja maisteriksi 1847. H\xc3\xa4net vihittiin papiksi Porvoon hiippakunnassa 1847. Riemumaisteri Aspelundista tuli vuonna 1897._NEWLINE_Aspelund toimi yliopiston voimistelulaitoksen yliopettajan apulaisena, Porvoon tuomiokapitulin vt. amanuenssina 1844 ja Helsingin yliopiston kirjaston ylim\xc3\xa4\xc3\xa4r\xc3\xa4isen\xc3\xa4 amanuenssina 1844\xe2\x80\x931847. Papiksi vihkimisen j\xc3\xa4lkeen Aspelund oli pappina Kuopiossa, Tohmaj\xc3\xa4rvell\xc3\xa4, Kiteell\xc3\xa4, Viipurissa, Viaporissa, Porvoossa, Kiteell\xc3\xa4 ja Pietarissa. H\xc3\xa4nest\xc3\xa4 tuli Tallinnan ruotsalais-suomalaisen S:t Mikaelin seurakunnan kirkkoherra 1853 ja h\xc3\xa4n toimi samalla divisioonansaarnaajana laivastossa, Aspelund j\xc3\xa4i virkavapaalle 1858 ja sai eron kirkkoherran virasta 1859. H\xc3\xa4n oli sitten Suomen Julkisia Sanomia -lehden p\xc3\xa4\xc3\xa4toimittajana 1858\xe2\x80\x931865 ja toimi Helsingin l\xc3\xa4\xc3\xa4ninvankilan saarnaajana vuodesta 1861. Viimeksi Aspelund oli M\xc3\xa4nts\xc3\xa4l\xc3\xa4n kirkkoherrana vuodesta 1864 alkaen kunnes h\xc3\xa4n j\xc3\xa4i virkavapaalle vanhuuden takia vuonna 1895. Aspelund sai rovastin arvon 1889._NEWLINE_Aspelund oli naimisissa 1858\xe2\x80\x931866 Johanna Maria Caloniuksen (k. 1866) kanssa ja vuodesta 1875 Berta Sofia Sj\xc3\xb6grenin (k. 1906) kanssa. H\xc3\xa4nen poikansa Gustaf Werner Aspelund (1864\xe2\x80\x931936) toimi Tampereen kaupunginviskaalina.'